“El viatge de Flop” arriba a Burjassot, de la mà d’Espai Dona, per a donar visibilitat al col·lectiu LGTB
2025-07-24

En aquest mes de juny Espai Dona, el servei integral d’atenció a la dona de l’Ajuntament de Burjassot, dirigit per Lluna Àrias, va a dedicar les seues accions a donar suport i visibilitat al col·lectiu LGTB.

Per a açò, ha programat el divendres 9 de juny, comptant amb la col·laboració de les Biblioteques Municipals i de Lambda, una vesprada de contacontes en la qual també hi haurà projeccions i música en directe, a més de tallers per als més xicotets. “El viatge de Flop” és el contacontes, sobre la diversitat sexual i la identitat de gènere que es posarà en escena a les 18 hores en l’antic Mercat Municipal.

Durant la vesprada també es donaran a conéixer els nous títols literaris que les Biblioteques Municipals tindran en breu en les seues prestatgeries sobre la diversitat. Es tracta de la “Biblioteca de colors”, que arreplegarà llibres que representen la diversitat sexual, familiar i de gènere. Aquest fons bibliogràfic s’ha aportat gràcies a la col·laboració de Lambda Col·lectiu de Lesbianes, Gais, Transexuals i Bisexuals.

Tal com ha assenyalat Lluna Àrias, “des d’Espai Dona aquesta és la primera campanya que fem amb l’objectiu específic de donar suport i visibilitat al col·lectiu LGTB i, la veritat, és que ens emociona de manera especial contribuir. La discriminació que pateixen les persones homosexuals, bisexuals i transexuals no deixa de ser, al cap i a la fi, una discriminació per qüestions de gènere i sentíem que també havíem de donar suport i col·laborar amb accions de sensibilització com aquestes que proposem, especialment, per a les i els xiquets”.

Àrias també ha destacat que “estem desitjant mostrar a les veïnes i els veïns de Burjassot els títols de la qual serà la nova àrea sobre diversitat de la Biblioteca Municipal i que estarà també destinada al públic més jove. A poc a poc, les Administracions també ens fem més diverses i inclusives”.